# DO ASC leto 2021

Milí bratia a sestry, aby sa na nás horúce leto neurazilo, prijmite takú letnú tému na meditáciu o Abrahámovej pohostinnosti – uprostred horúceho dňa

**1** A znova sa mu zjavil Pán pri terebintoch Mamreho, keď za najväčšej horúčavy dňa sedel pri vchode do stanu. **2** Keď zdvihol oči, videl neďaleko seba stáť troch mužov. Len čo ich zbadal, utekal im od vchodu svojho stanu v ústrety, poklonil sa až k zemi **3** a povedal: "Pane, ak nachádzam milosť v tvojich očiach, neobíď svojho služobníka; **4** donesie sa trochu vody, umyte si nohy a odpočiňte si pod stromom! **5** Prinesiem kúsok chleba a posilníte sa. Potom pôjdete ďalej. Veď prečože by ste mali prejsť popri svojom služobníkovi?!" Oni odpovedali: "Urob, ako vravíš!" **6** Abrahám sa poponáhľal do Sárinho (oddelenia) stanu a povedal: "Zober rýchlo tri miery jemnej múky, zamies a napeč podplamenníkov!" **7** Potom Abrahám bežal k stádu, vybral pekné mladé teľa, dal ho sluhovi a on sa poponáhľal pripraviť ho. **8** Potom priniesol maslo, sladké mlieko i teľa, ktoré dal pripraviť, a predložil im to. Sám však ostal stáť opodiaľ pod stromom, kým oni jedli.

Táto biblická scéna sa podobá na mnohé rozpravy opisujúce pohostinnosť ľudí, pri ktorej sa neznámy návštevník ukáž ako božská alebo iná dôležitá bytosť. Aj v gréckych mýtoch máme zachytené mnohé takéto tajomné návštevy bohov, ktorí sa potom, podľa prijatia buď odmenia alebo odplatia trestom.

Toto nám pripomína, že pohostinnosť je univerzálna ľudská vlastnosť a ak sme svedkami toho, že v našej spoločnosti mizne, tak si buďme vedomí, že našou úlohou je udržiavať ju pri živote. Je to príliš veľká hodnota na to, aby sa len tak stratila.

Zameriame sa na prvú časť rozpravy, ktorá nám opisuje Abramove úsilie pripraviť jedlo, občerstvenie pre troch pocestných. V druhej časti rozpravy sa odohrá rozhovor medzi návštevníkmi a Abrahámom, i Sárou.

*A znovu sa zjavil Pán pri terebintoch Mamreho.* Znovu sa môže vzťahovať na to, že prvé zjavenie na tomto mieste sa odohralo v Gn 13,18, po tom, ako sa Abrahám veľkodušne rozišiel s Lótom. Oblasť okolo Hebronu je taká polopúšť, keďže však sú tu stromy, dá sa predpokladať, že tam bola aj voda, nejaká oáza.

Návšteva prichádza za poludňajšej horúčavy, teda prakticky tesne po obede, kedy ľudia týchto oblastí zvyknú odpočívať. Počas najväčšej horúčavy sa nepracuje. Abrahám je pri vchode do stanu, teda je v tieni a užíva si nejaký ten vánok. Jeho odpočinok však nie je „posvätný“. Posvätné je pre neho niečo iné.

Abrahám vidí, že sa zastavili. *Videl ich stáť*. Keby boli prešli okolo, nič nepotrebujú, ale keďže sa zastavili, to je znamenie, že chcú vojsť. Do stanu sa nedá klopať, pred stanom, v určitej vzdialenosti sa zastavili, aby čakali odpoveď domácich. Ak je majiteľ stanu ochotný ich prijať, vyjde v ústrety. Ak nie, neukáže sa. Vo svete kočovníkov platil zákon pohostinnosti, lebo každý z nich sa neskôr mohol ocitnúť v podobnej situácii. Čo chceš, aby robili tebe, rob aj ty iným.

Abrahám, vzhľadom na svoj vek, predchádzajúce verše hovoria, že mal 100 rokov, veľmi pružne a rýchlo reaguje. Pribehne, pokloní sa. Nevieme presne či hneď rozumel, kto ho navštívil. Pre našu meditáciu to však nie je rozhodujúce. Boh, či človek, ktorý nás navštívi – kresťan to nerozlišuje. Hosť do domu, Boh do domu.

Prečo ich však nepozval do svojho stanu ale pod strom? Vysvetlenia môžu byť dve. Pod stromom bolo príjemnejšie. A taktiež príčinou mohla byť Sára. Muži až po dnes v stanoch beduínov nejedia spolu so ženami.

*Prinesiem kúsok chleba.* Nuž popravde povedané, tu Abrahám vo veľkej radosti a starosti nezostal verný tomuto svojmu slovu. To, čo prikázal Sáre zamiesiť sa nedá veľmi jednoducho kvantifikovať, ale to najmenej čo môžeme vypočítať z textu je, že dal zamiesiť 45 litrov zamiesenej múky. Kto kváskoval cez covid, ten vie, o čom hovoríme. Potom dal zabiť teliatko. Potom priniesol maslo a tiež jogurt. Toto nazval Abrahám „kúskom chleba“. Z občerstvenia sa stala hostina.

Otázky na zmyslenie:

* Pohostinnosť. Ako som, sme na tom (ako rodina), čo sa týka pohostinnosti? Pozývame?
* Vidíme ľudí, ktorí „stoja vonku“ a radi by prijali naše pozvanie?
* Uvedomujeme si, že pohostinnosť a návštevy môžu mať aj veľký duchovný význam? Dávame im aj tento rozmer – alebo všetko zostane pri povrchných rečiach prípadne v jedlách a nápojoch?
* Modlíme sa za ľudí, ktorých navštevujeme?
* Vieme sa zapojiť do príprav návštevy (ako Sára a sluha) alebo nechávame všetko na niekoho iného?
* Máme v sebe veľkodušnosť Abraháma? Vieme sľúbiť málo a urobiť veľa – alebo skôr naopak?

Všetkým pekné požehnané leto